
ACORD      52/2007, DE  14 DE FEBRER,  DEL PLE DEL CONSELL DE L’AUDIOVISUAL DE CATALUNYA
Expedient:  programa Virus (TV3)

1. Els serveis tècnics del Consell han analitzat quatre edicions del programa Virus, emeses per TV3 el 6 (dues edicions), 20 i 27 de gener de 2007. 

2. L’informe 18/2007 del Servei d’Anàlisi de Continguts, de 2 de febrer de 2007, constata que Virus és un espai d’entreteniment que mostra vídeos que es poden trobar a internet. 
El programa esmentat està qualificat per l’operador com a recomanat per a tothom. 
En les quatre edicions analitzades s’ha detectat la presència de continguts que es poden considerar no adequats per emetre en programes qualificats com a  recomanats per a tothom. En aquest sentit, cal destacar que s’ha detectat la presència ocasional d’un discurs positiu sobre el consum immoderat de begudes alcohòliques, així com un ús freqüent de la violència com a recurs humorístic.

Amb tot i això, analitzant de manera global el llenguatge emprat, les temàtiques tractades, les formes de resolució de conflictes, l’aparició de violència, les representacions de la identitat personal i social i aplicant els criteris de qualificació proposats pel Fòrum d’entitats de persones usuàries de l’audiovisual, el programa s’ha de qualificar, com a no recomanat per a menors de 13 anys.
El Ple del Consell de l’Audiovisual de Catalunya ha adoptat els següents:
ACORDS

1.  Instar Televisió de Catalunya a senyalitzar el programa Virus i l’oferta que se’n faci com a no recomanat per a menors de 13  anys.

2. Recordar a Televisió de Catalunya l’obligatorietat d’adequar la totalitat dels continguts del programa a la qualificació atorgada, i a l’horari d’emissió, atès la presència en les emissions analitzades d’elements susceptibles de ser considerats com a no recomanats per a menors de 18 anys.

3.  Notificar l’Acord del Ple del Consell a Televisió de Catalunya, SA.

Barcelona, 14 de febrer de 2007
Josep M. Carbonell i Abelló



Dolors Comas d’Argemir i Cendra
President

